**Labuan** (لابوان) tai Labuanin saari (*Pulau Labuan* malaijiksi, ڨولو لابوان jawilaisilla kirjaimilla) on Malesian liittovaltion territorio. Saari sijaitsee Itä-Malesiassa, Borneon pohjoisrannikolla. Labuanin pohjoispuolella on Etelä-Kiinan meri ja eteläpuolella Bruneinlahti. Borneon rannikolle Sabahiin on Labuanilta lyhimmillään matkaa runsaat 10 kilometriä.

Labuanin pinta-ala on 91 neliökilometriä ja asukasluku noin 83 000. Labuanin pääkaupunki on Victoria.

Historia
--------

Brunein sulttaani ja Britannian edustajat laativat sopimusta Labuanin luovutuksesta.
Australian armeijan joukot seuraamassa liittoutuneiden hyökkäystä Labuanilla 10. kesäkuuta 1945.
Labuan kuului 1500 luvulta 1800 luvulle asti Brunein sulttaanikuntaan. 1800-luvulla brittiläiset osoittivat kiinnostusta saaren hallintaan, ja Sarawakia hallinnut James Brooke osti saaren Brunein sulttaani Omarilta vuonna 1846. Saari ostettiin Britannian hiilenlastausasemaksi Intian ja Kiinan välisellä merireitillä. Eri lähteiden välillä on ristiriitaisuuksia siitä, luovuttiko Brunei Labuanin Britannialle vapaaehtoisesti. Toisten lähteiden mukaan Brunei ei vapaaehtoisesti luopunut Labuanista, vaan sulttaani allekirjoitti sopimuksen painostuksen alaisena. Toiset lähteet taas sanovat että sulttaani luovutti alueen Britannialle kiitokseksi merirosvouksen kitkemisestä alueella.

Brittien pääsyynä Labuanin hankintaan oli perustaa laivastotukikohta ja omien intressien vaaliminen, muiden siirtomaavaltojen vaikutusvallan kasvaessa Kaakkois-Aasiassa. Labuanista tehtiin Britannian kruununsiirtomaa vuonna 1848 ja James Brookesta tehtiin alueen kuvernööri. Vuonna 1890 Labuanin hallinta annettiin Pohjois-Borneota hallinneelle Pohjois-Borneon kauppakomppanialle. Vuonna 1907 Britannia liitti Labuanin Salmisiirtokuntiin.

Toisessa maailmansodassa Japani miehitti alueen ja nimesi sen Maida-saareksi. Japanin armeija käytti Labuanin saarta sotilastukikohtanaan. Kesäkuussa vuonna 1945 liittoutuneet aloittivat Operaatio oboen Borneon vapauttamiseksi japanilaismiehityksestä. Labuan oli liittoutuneiden pääkohta, koska saarella sijaitsi Japanin tukikohta. Australialaisten johtama operaatio päättyi liittoutuneiden voittoon ja Japani vetäytyi Borneolta ja Labuanilta.

Sodan jälkeen vuonna 1946 Britannia liitti Labuanin Pohjois-Borneoon. Vuonna 1963 Pohjois-Borneo liittyi Malesian liittovaltioon ja Labuanista tuli osa Sabahin osavaltiota. Vuonna 1984 Sabah luovutti Labuanin liittovaltion hallinnan alaisuuteen, jolloin Labuanista tehtiin liittovaltion territorio. Labuanista tehtiin erikoistalousalue, josta Malesia pyrki luomaan verovapaan pankki- ja investointikeskuksen ennen vuoden 1997 Aasian talouskriisiä.

Lähteet
-------

1. ↑  Distance Between Cities Places On Map distancefromto.net. Viitattu 27.9.2014.
2. 1 2  Lehtipuu, Markus: *Malesia, Singapore, Bali*, s. 18-24. Helsinki: Otava, 2006. ISBN 952-9715-16-1.
3. ↑  Statistics Yearbook Malaysia 2011 Department of Statistics Malaysia. Viitattu 29.1.2014.
4. 1 2 3 4  Stephen M. Evans, Abdul Rahman Zainal, Rod Wong Khet Ngee: History of Labuan library.perdana.org.my.  Arkistoitu 1.7.2013. Viitattu 27.9.2014. (englanniksi)
5. 1 2  Barwise, J.M; White, N.J.: *Matkaopas historiaan, Kaakkois-Aasia*. Suomentanut Toppi, Anne. Suomi: Oy UNIpress Ab, 2002. ISBN 951-579-212-6.
6. 1 2 3  Yunos, Rozan: Loss of Labuan, a former Brunei island  7.9.2008. Bandar Seri Begawan:  The Brunei Times.  Arkistoitu 28.4.2014. Viitattu 27.9.2014. (englanniksi)
7. ↑  B.A. Hussainmiya: Brunei Revival of 1906 (A Popular History) – The Surrender of Labuan and The First Brunei-British Treaty  2006. Bandar Seri Begawan:  Universiti Brunei Darussalam.  Arkistoitu 12.9.2014. Viitattu 27.9.2014. (englanniksi)
8. ↑  W. H. Treacher: British Borneo: Sketches of Brunai, Sarawak, Labuan and North Borneo  29.4.2014. Bandar Seri Begawan:  University of California Libraries.  Arkistoitu 11.10.2013. Viitattu 27.9.2014. (englanniksi)
9. ↑  Keppel, Henry: The Expedition to Borneo of H. M. S. Dido Salzwasser-Verlag. Viitattu 27.9.2014. (englanniksi)
10. ↑  Keat Gin Ooi: Southeast Asia: a historical encyclopedia, from Angkor Wat to East Timor, Nide 3  2004. ABC-CLIO. Viitattu 27.9.2014. (englanniksi)
11. ↑  Yunos, Rozan: Brunei under the Japanese occupation  29.6.2008. Bandar Seri Begawan:  The Brunei Times.  Arkistoitu 18.10.2016. Viitattu 27.9.2014. (englanniksi)
12. ↑  James O'Connor: Australians swarm ashore on northwest Borneo coast  13.6.1945. Rockhampton, Queensland:  Morning Bulletin. Viitattu 27.9.2014. (englanniksi)
13. ↑  James O'Connor: Capture off Labuan airstrip in Borneo  19.6.1945. Sydney:  The Sydney Morning Herald. Viitattu 27.9.2014. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Labuan**.
MalesiaMalesia

|  |  |
| --- | --- |
| Osavaltiot | 
* Johor
* Kedah
* Kelantan
* Malakka
* Negeri Sembilan
* Pahang
* Perak
* Perlis
* Penang
* Sabah
* Sarawak
* Selangor
* Terengganu

 |
| Liittovaltion territoriot | 
* Kuala Lumpur
* Labuan
* Putrajaya

 |